मैं एक अधूरी कहानी बयां करने जा रही हूं। दिल्ली के पूर्वी छोर पर बसी कॉलोनी शिव विहार में ऐसी औद्योगिक गतिविधियां चल रही हैं जो इलाके के लिए तय भूमि-उपयोग से अलग हैं। कुछ महीने पहले एक प्रमुख समाचारपत्र ने इस इलाके में कैंसर के अधिक मामलों का खुलासा किया था। समाचारपत्र की पड़ताल में पता चला था कि वहां जींस रंगने वाली छोटी इकाइयों के सक्रिय होने से काफी प्रदूषण हो रहा है। वहां का पानी भी नीला हो चुका है। दिल्ली उच्च न्यायालय के कार्यवाहक मुख्य न्यायाधीश ने इस मामले का स्वत: संज्ञान लेते हुए जांच करने को कहा था।